

PROJEKTS uz 07.03.2024.

vēlamais datums izskatīšanai: Attīstības komitejā 13.03.2024.

domē: 28.03.2024.

sagatavotājs: Iveta Grīviņa - Dilāne

ziņotājs: Iveta Grīviņa - Dilāne

 LĒMUMS

Ādažos, Ādažu novadā

2024.gada 28.martā **Nr.**«DOKREGNUMURS»

**Par lokālplānojuma, ar kuru groza Ādažu novada teritorijas plānojumu teritorijai starp Gaujas ielu, Lauku ielu, Druvas ielu un Vējupi Ādažos, Ādažu novadā, apstiprināšanu**

Ādažu novada pašvaldības dome izskatīja apstiprināšanai sagatavoto lokālplānojuma teritorijai starp Gaujas ielu, Lauku ielu, Druvas ielu un Vējupi (turpmāk – Lokālplānojums) 2.redakciju.

Izvērtējot ar Lokālplānojumu saistītos apstākļus, konstatēts:

1. Lokālplānojuma izstrāde tika uzsākta saskaņā ar Ādažu novada domes 29.01.2019. lēmumu Nr. 18 “Par lokālplānojuma projekta izstrādes uzsākšanu teritorijai starp Gaujas ielu, Lauku ielu, Druvas ielu un Vējupi”;
2. Lokālplānojuma publiskā apspriešana tika veikta saskaņā ar Ādažu novada domes 08.09.2023. lēmumu Nr. 354 “Par lokālplānojuma teritorijai starp Gaujas ielu, Lauku ielu, Druvas ielu un Vējupi nodošanu publiskajai apspriešanai” no 16.10.2023 – 27.11.2023. Publiskās apspriešanas laikā notika viena publiskās apspriešanas sanāksme – Ādažu novada Kultūras centra Vēstures un mākslas galerijā, Gaujas ielā 33A, Ādažos, šā gada 6. novembrī plkst. 17.00. Publiskās apspriešanas sanāksmes protokols pieejams Valsts vienotajā ģeotelpiskās informācijas portālā www.geolatvija.lv: <https://geolatvija.lv/geo/tapis#document_28359>;
3. Informācija par priekšlikumiem un iebildumiem no fiziskām un juridiskām personām un institūciju atzinumiem publiskās apspriešanas laikā apkopota “Pārskatā par lokālplānojuma teritorijai starp Gaujas ielu, Lauku ielu, Druvas ielu un Vējupi publiskās 2. apspriešanas rezultātiem;
4. Lokālplānojumā pēc publiskās apspriešanas veikti redakcionālie papildinājumi/precizējumi, kuru pamatojums norādīts Lokālplānojuma izstrādes vadītājas 05.03.2024. ziņojumā. Tā kā tie neskar citu personu tiesiskās intereses, un to rezultātā netiek mainīti Lokālplānojuma projekta pamatrisinājumi, Lokālplānojuma pilnveidošana vai noraidīšana nav nepieciešama un tas virzāms apstiprināšanai;
5. Pašvaldību likuma 4. panta pirmās daļas 15. punkts un 10. panta pirmās daļas 1. punkts noteic, ka pašvaldībai ir autonomā funkcija saskaņā ar pašvaldības teritorijas plānojumu noteikt zemes izmantošanu un apbūvi, un tikai domes kompetencē ir izdot saistošos noteikumus, tostarp pašvaldības nolikumu, kā arī saistošos noteikumus par pašvaldības budžetu un teritorijas plānojumu;
6. Pašvaldību likuma 44. panta otrā daļa noteic, ka dome var izdot saistošos noteikumus, lai nodrošinātu pašvaldības autonomo funkciju izpildi, ievērojot likumos vai Ministru kabineta noteikumos paredzēto funkciju izpildes kārtību;
7. Pašvaldību likuma 46. panta ceturtā daļa noteic, ka 46. pantā noteikto kārtību (t.sk., attiecībā uz prasību pievienot paskaidrojuma rakstu ar saistošo noteikumu sākotnējās ietekmes izvērtējumu un publicēšanu pašvaldības oficiālajā tīmekļvietnē sabiedrības viedokļa noskaidrošanai) nepiemēro saistošo noteikumu projektam teritorijas plānošanas jomā. Saistošo noteikumu projektus publicē pašvaldības oficiālajā tīmekļvietnē ne vēlāk kā trīs darbdienas pirms domes kārtējās sēdes vai ne vēlāk kā trīs stundas pirms domes ārkārtas sēdes;
8. Teritorijas attīstības plānošanas likuma 12. panta trešā daļa noteic, ka vietējā pašvaldība koordinē un uzrauga vietējās pašvaldības attīstības stratēģijas, attīstības programmas, teritorijas plānojuma, lokālplānojumu, detālplānojumu un tematisko plānojumu īstenošanu, un 25. pantu, kas nosaka vietējās pašvaldības teritorijas plānojuma un lokālplānojuma pieņemšanu un stāšanos spēkā;
9. Teritorijas attīstības plānošanas likuma 25. pants cita starpā noteic, ka vietējās pašvaldības teritorijas plānojumu un lokālplānojumu apstiprina ar pašvaldības saistošajiem noteikumiem; Saistošajos noteikumos ietver hipersaiti ar unikālo identifikatoru uz valsts vienotajā ģeotelpiskās informācijas portālā (turpmāk — ģeoportāls) pieejamo apstiprinātā plānojuma interaktīvo grafisko daļu. Ģeoportālā pieejamā teritorijas plānojuma vai lokālplānojuma interaktīvā grafiskā daļa ir pašvaldības saistošo noteikumu neatņemama sastāvdaļa. Vietējā pašvaldība divu nedēļu laikā pēc šā panta pirmajā daļā minēto saistošo noteikumu pieņemšanas nosūta tos izsludināšanai oficiālajā izdevumā "Latvijas Vēstnesis", izmantojot teritorijas attīstības plānošanas informācijas sistēmu. Saistošie noteikumi stājas spēkā nākamajā dienā pēc to izsludināšanas;
10. Teritorijas attīstības plānošanas likuma 29. pants cita starpā noteic, detālplānojums ir spēkā, līdz to atceļ vai atzīst par spēku zaudējušu;
11. Ministru kabineta 14.10.2014. noteikumu Nr. 628 “Noteikumi par pašvaldību teritorijas attīstības plānošanas dokumentiem” 3. punkts noteic, ka visus pašvaldības lēmumus, kas saistīti ar plānošanas dokumentu izstrādi un apstiprināšanu, pašvaldība piecu darbdienu laikā pēc to spēkā stāšanās ievieto sistēmā, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos;
12. Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 88. punkts noteic, ka  pašvaldība pēc šo noteikumu [87.](https://likumi.lv/ta/id/269842#p118) punktā minēto dokumentu saņemšanas pieņem vienu no šādiem lēmumiem: 88.1. apstiprināt izstrādāto lokālplānojumu; 88.2. pilnveidot lokālplānojumu vai 88.3. noraidīt izstrādāto teritorijas plānojuma vai lokālplānojuma redakciju un izstrādāt to no jauna atbilstoši jaunajam darba uzdevumam;
13. Ministru kabineta 14.10.2014. noteikumu Nr. 628 “Noteikumi par pašvaldību teritorijas attīstības plānošanas dokumentiem” 91. punkts noteic, ka pašvaldības dome ar saistošajiem noteikumiem apstiprina teritorijas plānojuma vai lokālplānojuma teritorijas izmantošanas un apbūves noteikumus un grafisko daļu – funkcionālo zonējumu, teritorijas ar īpašiem noteikumiem un aizsargjoslas, kas noteiktas pašvaldības kompetencē esošajām apgrūtinātajām teritorijām un objektiem. Pašvaldības tīmekļa vietnē nodrošina saiti uz attiecīgo plānošanas dokumentu Ģeoportālā un saiti uz oficiālo publikāciju oficiālajā izdevumā “Latvijas Vēstnesis”, kā arī izziņo citos sabiedrībai pieejamos veidos;
14. Ministru kabineta 14.10.2014. noteikumu Nr. 628 “Noteikumi par pašvaldību teritorijas attīstības plānošanas dokumentiem” 92. punkts noteic, ka saistošajos noteikumos par lokālplānojuma apstiprināšanu noslēguma jautājumos norāda tos saistošos noteikumus, kuri zaudē spēku,

Pamatojoties uz Pašvaldību likuma 4. panta pirmās daļas 15. punktu un 10. panta pirmās daļas 1. punktu, 44. panta otro daļu, 46. panta ceturto daļu, Teritorijas attīstības plānošanas likuma 12. panta trešo daļu, 25. pantu, 29. pantu, Ministru kabineta 14.10.2014. noteikumu Nr. 628 “Noteikumi par pašvaldību teritorijas attīstības plānošanas dokumentiem” 3. punktu, 88.1.apakšpunktu, 91. punktu un 92.punktu, kā arī saskaņā ar Lokālplānojuma izstrādes vadītājas 05.03.2024. ziņojumu un ņemot vērā, ka jautājums tika izskatīts un atbalstīts Attīstības komitejas šā gada 13. marta sēdē,

**NOLEMJ:**

1. Apstiprināt lokālplānojuma, ar kuru groza Ādažu novada teritorijas plānojumu teritorijai starp Gaujas ielu, Lauku ielu, Druvas ielu un Vējupi, redakciju.
2. Apstiprināt saistošos noteikumus Nr. xx/2024 “Lokālplānojuma, ar kuru groza Ādažu novada teritorijas plānojumu teritorijai starp Gaujas ielu, Lauku ielu, Druvas ielu un Vējupi Ādažos, Ādažu novadā, grafiskā daļa un teritorijas izmantošanas un apbūves noteikumi”.
3. Ar šo lēmumu atcelt 22.04.2014. Ādažu novada domes lēmumu Nr. 98 “Par Ādažu novada Ādažu ciema nekustamā īpašuma Vējupes ielā 43 detālplānojuma grozījumu projekta apstiprināšanu”, jo detālplānojums ir pilnībā īstenots.
4. Uzdot pašvaldības Centrālās pārvaldes Teritorijas plānošanas nodaļai lēmumu un saistošos noteikumus ievietot Teritorijas attīstības plānošanas informācijas sistēmā (TAPIS) un publicēt saistošos noteikumus oficiālajā izdevumā “Latvijas Vēstnesis”, kā arī paziņojumu par saistošo noteikumu pieņemšanu publicēt pašvaldības informatīvajā izdevumā “Ādažu Vēstis” un pašvaldības tīmekļvietnē [www.adazunovads.lv](http://www.adazunovads.lv) .
5. Pēc dienas, kad uzsākama Lokālplānojuma īstenošana, uzdot noslēgt administratīvo līgumu starp pašvaldību un SIA “Ādažu īpašumi”, reģistrācijas Nr.50003737361 par Lokālplānojuma īstenošanas kārtību zemes vienībās ar kadastra apzīmējumiem 80440080666 un 80440080664.
6. Par lēmuma izpildes kontroli atbild pašvaldības izpilddirektora vietniece.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@ APN, TPN, IDV

I.Grīviņa – Dilāne 28328782